กกต. เตรียมปรับระบบการทำงาน ถูกต้อง รวดเร็ว สื่อสารกับประชาชนมากขึ้น
นายแสวง บุญมี เลขาธิการ กกต. กล่าวภายหลังงานสถาปนาครบรอบ 24 ปี กกต.ว่า หลังจากนี้ กกต.จะต้องทำให้ทุกคนยอมรับในการทำงาน ทุกขั้นตอนต้องถูกต้อง โปร่งใส รวดเร็วและการมีส่วนร่วมของประชาชนในการเลือกตั้ง โดยหลังจากนี้จะทำให้ประชาชนเห็นว่า แต่ละขั้นตอนเป็นอย่างไร ซึ่งจะมีการสื่อสารกับประชาชนมากขึ้น ส่วนการนำผลคะแนนอัพเดทให้รวดเร็วนั้น ได้ทดลองทำในการเลือกตั้ง กทม.แล้ว แต่ในการเลือกตั้ง ส.ส.ทั่วประเทศ กกต. จะต้องใช้ชาวบ้านในพื้นที่ เพราะมีบุคลากรไม่เพียงพอ ต้องมีการซักซ้อมเพื่อป้องกันความผิดพลาด เพราะจะส่งผลต่อความน่าเชื่อถือได้ ซึ่งสาเหตุที่รอผลคะแนน เพราะต้องตรวจความถูกต้องเบื้องต้น ว่าการเลือกตั้งสุจริต เที่ยงธรรมหรือไม่ สำหรับกรณีการเลือกตั้ง กทม.ที่หลายคน สงสัยว่าทำไมไม่ประกาศรับรองผลการเลือกตั้งเลย เพราะมีขั้นตอนในการตรวจ อย่างน้อยใช้เวลา 1 สัปดาห์สำหรับการแก้ไขกฎหมายเลือกตั้ง ให้ใช้บัตร 2 ใบเป็นเบอร์เดียวกัน นายแสวง กล่าวว่า ขณะนี้อยู่ในมือของสภาฯแล้ว สมาชิกสภาผู้แทนราษฎรและสมาชิกวุฒิสภา มีวิจารณญาณที่ดีที่จะทำให้ออกมาดี ซึ่ง กกต. จะไม่ก้าวล่วงเพราะไม่ใช่หน้าที่ ทั้งนี้ไม่ได้มองว่าจะทำให้ประชาชนสับสนหรือไม่ อะไรที่เกี่ยวกับการเลือกตั้ง หรือพรรคการเมืองต้องทำให้ง่ายและประชาชนเข้าใจ ส่วนเลือกการคำนวณ ส.ส.บัญชีรายชื่อ จะคำนวณแบบไหนก็ไม่ยาก หากสภาฯให้ความเห็นชอบ เพราะเป็นหน้าที่ของสภาฯที่จะทำกติกาออกมาให้เป็นที่ยอมรับ ทั้งนี้การเลือกตั้งใหญ่ครั้งหน้า ยืนยันว่าไม่กังวล เพราะเรามีความพร้อมอยู่แล้ว แต่ถ้าการเลือกตั้งมาเร็วขึ้นเราก็ต้องปรับตัวให้มีความพร้อม